Hart van Hellendoorn - Jan Ebeltjes: 'Jökkeroep´n'
Jan Ebeltjes: 'Jökkeroep´n'
Pas bell´n Drieka mie op.
Ik kent heur wel, ´k heb wel vaker oaver heur ´eschreem´n.
Drieka is ´n angetrouwde achternichte, woont in Nötter (vlakbie Riessen) en is ´n akelig petret.
Zie bell´n mie op en zè: ´Hebt ieleu ok zo´n las van jökkeroep´n?´
´Jökkeroep´n?´ vreug ik.
´Joa, jökkeroep´n, ma ach, in Nijverdal zegt ze natuurluk eikenprocessierupsen.
Ie zult ter wal gin las van hemm´n doar in ´n nieuwbouw, ieleu hebt gin eik´n, wie wal.
Vie´j woont op staand, ieleu neet.´
Ik had ´t mense nog gin minute an de tellefon en ik was heur awear hemoal zat.
Drieka is zelf ´n soort van jökkeroepe, zie hef mear heure op de tand’n en kiezen zitt´n dan ´n processie jökkeroep´n op de rugge. Doarbie, as ik Drieka zie begint bie mie alles te jökk´n.
Jökkeroep´n, hoe komt ze d´r bie in Riessen.
In Riessen zegt ze gin rupsen ma roep´n, rupsen die jökt bint dus jökkeroep´n.
´t Is ´n apat volk doar in Riessen, heel apat.
Ma de vroage is woarumme wie teengswoordig zo´n las hebt van die dinge en vrogger nie.
Ik lèzen pas in de kraante dat die rupsen op eik´n ofkomt, det zol bes is kunn´n want vrogger hadd´n wie thuus hemoal gin eik´n, wie hadd´n ´n kaste van spaanderplate met fineer d´r op.
Ie mogg´n d´r nie te dichte langs loop´n, aans knapp´n het fineer d´r of en det was gin gezichte. Det spul was ech slech, gin wonder dat doar gin rupse op ofkwam.
Volgens de kraante bint die rupsen in de joar´n neengtig onze kante op ´ekömm´n.
Det geleuf ik, want in die tied mos en zol zo´n bitje iederene ´n dure eik´n kaste, berre of bankstel hemm´n. Op één of andere maniere bint die rupsen doar achter ´ekömm´n en toen hadd´n wie ´t peerd, of better op zien Riessens ´ezeg, de roep´n an ´t driet´n. Teengswoordig drave wie in processie noar Ikeja, terugge noar de spaanderplate. Ma det haalt niks uut, de rupsen hebt ´t dikke ´ewönn´n.
Wie haalt oons met alle hebberigheid en welvaart steeds mear narigheid op ´n haals.
Teengswoordig hebt ´n hoop luu las van ´n moesarm umdat ze ´n kompioeter hebt.
Vrogger hà´j luu zat die moezen hadd´n en arm waar´n, ma ze leup´n nie bie ´n dokter.
Sinds moandag löp de buurvrouwe met ´n stuk verband um de enkels, zie hef dubbel ontstökk´n enkelbaand´n. Det zal bes, zie is van oorsprong van ´n boer en leup altied op klomp´n, ma sinds zie ´n nagelstudio hef löp zie op hoge hakk´n. ´Det is representatiever veur mien wark.´ zeg de buurvrouw. Det zal, ma stoat dan nie vrömd te kiek´n da´j dan las van ontstökk´n enkelband´n kriegt, goat toch hen. Vrogger waar´n d´r trouw´ns hemoal gin nagelstudio´s, de luu hadd´n nog gin nagel um ´t gat te kramm´n. Van bekkeninstabiliteit had men nog nooit ´eheurd umdat er toen nog gin elektriese fietsen waar´n en ´n burn-out had niks um ´t lief, ie gooi´n d´r ´n kit kol´n bie op en ´n kachel braand´n wear dat ´t daver´n. Depressies? Joa, doar ha´w bie oons in de femilie wel las van, ma allene as Drieka op visite kwam, aans nie.
Ik zegge nie da´w terugge mut noa de tied van vrogger, hemoal niet.
Ma wie mut wel oppassen met oonze hebberigheid.
A´w zo deur goat krie´w nog völle mear gekkigheid an de hakk´n.
Sinds kot bint ter wear wolven in Nederland, die mu´w zo neudig hemm´n, wie hebt doar rech op. Amoal goed en wel, ma ligt dan nie te dramm´n a´j de wichter temet mut vertell´n dat Roodkapje ech is op´evrett´n. En a´j nog è´m wacht wil de buurvrouw in ´t kommersjeel belang van de nagelstudio op tennisles. Joa, en dan noa ´n half joar klaag´n dat de studio nie mear löp umdat zie met ´n tennisarm gin nagel mear kan knipp´n. Wat wò´j toch?
´Wie het breed hef löt het breed hang´n.´
Ma as ´t er op ankumt kan ´t oons nie breed genog.
Wat det betreft gedraagt wie oons as jökkeroep´n, wie vret ´t hele spul kaal met as gevolg da´w temet ´n warmtepompe mut hemm´n, de osiaan´n vol plestiek ligt en wie zo neudig veer ofvalconteeners bie huus mut hemm´n stoan.
Ik wol ofsluut´n met ´n prachtig gedich van ´n bekenn´n Riessense dichter, Mans Kakeljans.
had zich kats vervreten.
Hij klaagde steen en been
en kon geen stap meer zeten.
Hij kwam ervan aan ´t spiejen,
maar heeft hiervan geen bal geleerd.
Al snel vrat hij nog meer dan eerst
en toen ging het echt verkeerd.
Doe ’t hènig an!
Hie hef geliek. Prettige dag.